CPFTH ปลื้มหุ้นกู้ฮอต! ยอดจองเกินเป้า 2.5 เท่า ปิดการขาย 2 หมื่นลบ.
CPFTH ปลื้มหุ้นกู้ฮอต! ยอดจองเกินเป้า 2.5 เท่า ปิดการขาย 2 หมื่นลบ.
20 ส.ค. 2563

บริษัท ซีพีเอฟ (ประเทศไทย) จำกัด (มหาชน) หรือ CPFTH ซึ่งเป็นบริษัทย่อยที่ บริษัท เจริญโภคภัณฑ์อาหาร จำกัด (มหาชน) หรือ CPF ถือหุ้น 99.99% ปลื้มกระแสตอบรับจากการขายหุ้นกู้ให้แก่ผู้ลงทุนสถาบัน และ/หรือ ผู้ลงทุนรายใหญ่ จำนวน 5 รุ่น ระหว่างวันที่ 17-19 สิงหาคมที่ผ่านมา ได้รับความสนใจจองซื้อเกินกว่าที่คาดหมายไว้ สะท้อนถึงความมั่นใจและโอกาสเติบโตของกลุ่มบริษัท CPF ที่ยังมุ่งขยายงานด้านเกษตรอุตสาหกรรมอาหาร ตามวิสัยทัศน์ “ครัวของโลก”
โดยสถาบันการเงินผู้จัดจำหน่ายเปิดเผยว่า หุ้นกู้ CPFTH ได้รับความสนใจเป็นอย่างมากจากผู้ลงทุน แสดงถึงความเชื่อมั่นในพื้นฐานที่แข็งแกร่งยั่งยืนของ CPFTH และความมั่นใจในศักยภาพและโอกาสเติบโตของอุตสาหกรรมเกษตรอุตสาหกรรมอาหาร ซึ่งเป็นอุตสาหกรรมสำคัญขั้นพื้นฐานของประเทศ ขณะที่ CPFTH ถือว่าเป็นผู้ประกอบการชั้นนำในอุตสาหกรรมนี้ สะท้อนจากผลการดำเนินงานที่โดดเด่นของปี 2562 ที่ผ่านมา
โดย CPFTH มีรายได้จากการดำเนินงานรวมกว่า 1.44 แสนล้านบาท และในไตรมาสแรกของปี 2563 มีรายได้จากการขายเติบโตเพิ่มขึ้น 7% เมื่อเทียบกับช่วงเดียวกันของปีก่อนหน้ารวมถึงการได้รับอันดับความน่าเชื่อถือของหุ้นกู้จากบริษัท ทริสเรทติ้ง จำกัด ที่ระดับ A+ ยิ่งตอกย้ำความมั่นใจให้กับผู้ลงทุน
นายไพศาล จิระกิจเจริญ ประธานผู้บริหารฝ่ายการเงินของ CPF  กล่าวถึงการตอบรับที่ดีจากนักลงทุนว่า บริษัทขอขอบคุณ ผู้ลงทุนสถาบันและผู้ลงทุนรายใหญ่ ที่ให้ความไว้วางใจลงทุนในหุ้นกู้ของ CPFTH  จนมียอดจองซื้อเข้ามาเกินกว่าจำนวนที่ตั้งเป้าไว้  ส่งผลให้บริษัทตัดสินใจนำหุ้นกู้ส่วนสำรองเพื่อการเสนอขายเพิ่มเติมมาใช้ รวมมูลค่าเสนอขายทั้งสิ้น 20,000 ล้านบาท
รวมถึงขอขอบคุณสถาบันการเงินที่เป็นผู้จัดการการจัดจำหน่าย ประกอบด้วย ธนาคารกรุงไทย ธนาคารกสิกรไทย ธนาคารไทยพาณิชย์ ธนาคารออมสิน ธนาคารซีไอเอ็มบี (ไทย) ธนาคารทหารไทย และบริษัทหลักทรัพย์ ภัทร  ที่มีส่วนสำคัญในการนำเสนอข้อมูลให้กับผู้ลงทุน จนทำให้การเสนอขายประสบความสำเร็จเกินกว่าเป้าหมายที่ตั้งไว้